Wettigheid van Zuma-regskoste se betaling bekykJacob Zuma. Foto: Elmond Jiyane Die staat het reeds R15,3 miljoen aan oudpres. Jacob Zuma se regskoste bestee, maar die wettigheid van die ooreenkoms waarvolgens dit geskied sal opnuut bestudeer word, het pres. Cyril Ramaphosa onderneem. Ramaphosa het ŉ parlementere vraag waarin die EFF-leier, Julius Malema, daarteen te velde getrek het dat die belastingbetaler opdok vir Zuma se regskoste, vanmiddag in die parlement beantwoord. Volgens Ramaphosa het die staat in 2006 in goeie trou ŉ ooreenkoms met Zuma aangegaan om die regskoste vir sake waarin hy in sy ampshoedanigheid gedagvaar is, te betaal. Zuma sal die bedrag uitstaande op enige sake waarin hy skuldig bevind word, aan die staat terugbetaal. Malema het gevra of Zuma al enige geld in die spioenasiebandesaak wat die DA teen hom gemaak en gewen het, terugbetaal het soos die hof beveel het. Ramaphosa was hiervan nie seker nie. Malema wou ook weet op watter regsbasis die huidige hofkoste-ooreenkoms tussen Zuma en die staat berus, en Ramaphosa het nogmaals geantwoord dat hy nie weet nie, maar dat hy sal uitvind en die inligting beskikbaar sal stel. Adv. Anton Alberts, VF Plus-LP, het gevra of Zuma enige sekuriteit, soos byvoorbeeld sy eiendom in Nkandla, verskaf het as waarborg dat hy die bedrae sou terugbetaal indien hy sou verloor. Ramaphosa het gesê geen sekuriteit is verskaf nie. Die DA-leier, Mmusi Maimane, het gevra dat Ramaphosa leierskap aan die dag lê en alle uitbetalings betreffende Zuma se regskoste staak, maar daaraan wou Ramaphosa nie byt nie.